હકીકતમાં ભારત સાથે યુદ્ધ એટલે ચીનના વેપારને મોટો ફટકો છે. ચીન ભારતનો બીજા નંબરનો વેપારી સાથીદાર છે. વર્ષે ૬૧.૭ બિલિયન ડોલરનો માલ ચીન ભારતમાં એક્સ્પોર્ટ કરે છે. આટલા વિશાળ ધંધાને ફટકો પડે એવું ચીન ના કરે, પરંતુ ભારત ચીનના પ્રભાવમાં નથી એ વાત ચીનને સતત પગમાં કાંટો વાગ્યો હોય તે રીતે દુઃખી રહી છે. ચીનના ઇતિહાસના સૌથી મોટા પ્રોજેક્ટ ‘વન બેલ્ટ વન રોડ’માં ભારતે જોડાવાની ના પાડી છે ત્યારથી ચીન ભારત પર ગુસ્સે છે. ચીનથી યુરોપ સુધી રોડ બનાવવાના ચીનના આ મહાકાય પ્રોજેક્ટમાં દુનિયાના ૬૫ દેશો જોડાયા છે પરંતુ ચીનની દાનતથી વાકેફ ભારતે આ પ્રોજેક્ટમાં જોડાવવાની ના પાડી દીધી છે. ચીન આ પ્રોજેક્ટ સફળ કરીને સમગ્ર એશિયામાં એક મહાસત્તા બની દુનિયામાં સુપર પાવર બનવા માગે છે. ચીનનાં આ સ્વપ્નમાં પડોશી ભારત જ એક વિઘ્ન બનીને ઊભો છે.